જામનગર જિલ્લાની સરહદે દરિયાકિનારે આવેલું હરસિદ્ધ માતાનું પ્રાચીન મંદિર પોરબંદરથી ૨૨ કિમી અને દ્વારકાથી આશરે ૪૦ કિમી દૂર આવેલું છે. મૂળ મંદિર તો કોઇલાણા ડુંગર પર આવેલું છે. એક લોકવાયકા મુજબ મહારાજા વિક્રમાદિત્યે ખૂબ તપશ્ચર્યા કરીને દેવીને પ્રસન્ન કર્યાં અને તેમને પોતાની સાથે ઉજ્જૈન લઇ ગયા. આમ તો માતાજીનો વાસ દિવસ દરમિયાન ઉજ્જૈનના હરસિદ્ધ મંદિરમાં અને રાત્રે જામનગરના હરસિદ્ધ મંદિરમાં હોય છે. કહેવાય છે કે માતાજી અહીં પધારે ત્યારે હિંડોળાનો અવાજ થાય પછી જ આરતી થાય છે.